Tot preparat per a l'inici oficial de les festes patronals del Port de Sagunt
04 d’agost 2022

![](/media/tikpnqey/c1_mini_m1_inauguracionrecintofestivo_puertodesagunto_a920200.jpg?width=850&height=566.9886363636364)

Al Port de Sagunt està ja tot llest per a l'inici oficial de les festes patronals en honor a la Verge de Begonya. Amb la celebració este dimecres de l'acte d'obertura del recinte festiu es va deixar tot preparat per a l'inici oficial dels festejos, que serà hui, dijous 4 d'agost, amb el tradicional tro d’avís.

![](/media/ob4m2lhq/c2p_inauguracionrecintofestivo_puertodesagunto_a920177.jpg?width=400&height=267)La Peña El Desfase va ser l'encarregada enguany d'inaugurar el recinte festiu en un acte al qual van assistir l'alcalde de Sagunt, Darío Moreno, i la regidora delegada de Festes i Cultura Popular, Asun Moll, juntament amb més regidors i regidores de l'equip de govern municipal i de la resta de grups polítics de la Corporació.

Després de l'obertura es va celebrar la Festa de Germanor en la qual hi va haver un sopar de pa i porta que va finalitzar amb revetla i ball a càrrec del grup Desandar.

Per a la jornada de hui, dijous 4, es preveu un dels dies grans, amb el començament oficial de les celebracions. A les 23.15 hores es concentraran les penyes i la població en la rotonda de Periodista Azzati amb l'avinguda Camp de Morvedre per a donar pas, a les 23.30 hores, al correfoc. Les penyes es dirigiran, acompanyades de xarangues, des del punt de trobada fins a la Tinència d'Alcaldia, on a les 00.00 hores tindrà lloc el tradicional tro d’avís que donarà inici oficialment als festejos.

![](/media/pubpbn1q/c3p_a_inauguracionrecintofestivo_puertodesagunto_a920307.jpg?width=400&height=267)La Peña Los Colgaos serà l'encarregada en esta edició de llançar des del balcó el tro d’avís, al qual seguirà en la plaça del Sol la _xopà_ amb canons d'espuma. A les 00.30 hores es podrà gaudir en este mateix punt del mini castell de focs artificials que anunciarà l'inici dels festejos, a càrrec de la Pirotècnia Turís. A la 1.00 de la matinada, en el recinte festiu, hi haurà una macro festa amb el títol _Tumbalea_, i en el mateix horari però en el recinte taurí serà la primera nit de bous embolats i vaques, a càrrec de la ramaderia de Daniel Machancoses. La quadrilla d'emboladors encarregada d'esta vetlada taurina serà Murviter/Camp de Morvedre.

Ja divendres, a les 18.45 hores se celebrarà una vesprada de vaques i bous de la ramaderia de Vicente Machancoses. A les 20.00 hores serà el torn de la gastronomia amb el concurs d'allioli; a les 23.30 hores hi haurà una actuació musical al carrer Racó de l'Horta i a les 00.15 hores continuarà la festa amb l'espectacle musical de l'orquestra Twister en el recinte festiu. A la mitjanit els bous i les vaques de la ramaderia Cali, juntament amb els emboladors Murviter/Camp de Morvedre, tancaran la jornada.

També el divendres, des de les 19.00 hores, estarà oberta en la caseta de la Comissió de Festes la inscripció per al repartiment de pollastre i conill per al concurs de paelles, que se celebrarà el diumenge, 7 d'agost.

![](/media/bvihozvl/c4_inauguracionrecintofestivo_puertodesagunto_a920280.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/inauguracio-recinte-festiu-festes-patronals-port-de-sagunt-2022-08-04/ "Facebook")
*   [](http://twitter.com/share?url=https://aytosagunto.es/va/actualitat/inauguracio-recinte-festiu-festes-patronals-port-de-sagunt-2022-08-04/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/inauguracio-recinte-festiu-festes-patronals-port-de-sagunt-2022-08-04/ "Linked In")
*   [](mailto:?body=https://aytosagunto.es/va/actualitat/inauguracio-recinte-festiu-festes-patronals-port-de-sagunt-2022-08-04/)